ועדת הכלכלה, כנסת 17, פרוטוקול מספר 714, 2008-11-10 09:30

ישראל חסון: בוקר טוב, אני מתכבד לפתוח את הישיבה.

ישראל חסון: על סדר היום תקנות מועצת הצמחים (ייצור ושיווק)(מועצת הזיתים)(תיקון), התשס"ט-2008.

ישראל חסון: בבקשה, אדוני.

אורי נוסבאום: התקנות נבעו מסעיף 3, שבחירות ראשונות יקיימו לא יאוחר מ-31 בדצמבר 2008, כאשר עד למינוי חברי מועצה נבחרים, תקיים מועצה זמנית שתמונה על ידי השרים – שר החקלאות ושר התמ"ת.

אורי נוסבאום: מועצה זמנית טרם מונתה, מכיוון שלא אושרו כל המועמדים שהשר הגיש לחברי המועצה.

אורי נוסבאום: עכשיו נודע לי שאתמול אושר המועמד האחרון, אושר על ידי הוועדה לבדיקת מינויים.

אתי בנדלר: כך שאפשר למנות ועדה?

אורי נוסבאום: כן.

ישראל חסון: מתי זה אושר?

ישראל חסון: אתמול דיבר אתי השר בערב.

אורי נוסבאום: יכול להיות שהוא לא ידע.

אורי נוסבאום: רק היום נתנו לנו את התשובה.

אורי נוסבאום: לכן אפשר להתקדם ולמנות מועצה זמנית.

ישראל חסון: אם כך בשביל מה אתם צריכים הארכה?

אילן אשל: אי אפשר בחודש לגמור בחירות ותקנות והכל.

אורי נוסבאום: יש לנו ניסיון עם התקנות לבחירת המגדלים במועצת הצמחים שעשינו, וגם הגיבוש של התקנות ועצם היישום של הליך הבחירות ארך זמן ממושך.

אורי נוסבאום: בתקנות הבחירות של מועצת הצמחים הליך הבחירות אורך לפחות מאה ימים, לפי התקנות עצמן, כי צריך לעשות כל מיני פעולות – גם להודיע למגדלים, גם לתת זמן לתקן כל מיני טעויות ברישומים.

אורי נוסבאום: זה הליך מאוד מורכב.

אורי נוסבאום: בזיתים אנו צופים שזה יהיה עוד יותר מורכב, גם לאור פערים במידע שיש לגבי מגדלי הזיתים, גם לאור זה שהחוק קובע שבתקנות האלה צריך לתת ביטוי הולם לייצוג של כל המגזרים בענף, בהתייחס למספר המגדלים בכל מגזר ולחלק היחסי של כל מגזר במחזור הכספי של הענף.

אורי נוסבאום: צריך לבנות מודל מאוד מורכב כדי ליצור את האיזונים הנדרשים.

אורי נוסבאום: זה ייקח זמן ממושך.

ישראל חסון: אחרי שנפתרה הבעיה שלשמה התקנות האלה תוקנו, מה הבקשה שלכם?

אורי נוסבאום: לדחות את המועד האחרון לקיום הבחירות של המגדלים עד סוף 2009.

ישראל חסון: למה?

ישראל חסון: נפתרה הבעיה.

אורי נוסבאום: נפתרה הבעיה של מינוי מועצה זמנית.

ישראל חסון: נער הייתי גם זקנתי.

ישראל חסון: אני לא מבין את הטענה הזו.

ישראל חסון: אני מבין שאתה אומר שצריך לתקן.

ישראל חסון: חשיבות ההסדרה באה ממשרד החקלאות.

ישראל חסון: אנו עכשיו משחררים את משרד החקלאות מטרטור הפוליטיקאים לפחות ארבעה חודשים.

ישראל חסון: חבר'ה, חצי שנה ורוצו.

אתי בנדלר: אדוני מציע 30 ביוני 2009?

ישראל חסון: כן.

אורי נוסבאום: אנו צופים שהליך הבחירות עצמו ייקח לפחות 120 יום, וזה אחרי שיותקנו תקנות.

ישראל חסון: למה לכנסת זה 90 יום ולזה זה 120 יום?

אורי נוסבאום: בצמחים זה 100 ימים פלוס 30 ימים מהרגע שיש תוצאות בחירות עד המינוי, אז זה בעצם 130 יום.

ישראל חסון: לאמירה של הכנסת אין משמעות למועצת הצמחים?

ישראל חסון: נניח שכתוב 100 ימים, אבל הכנסת אמרה את דברה.

ישראל חסון: למה הם לא יודעים לעשות את זה ב-60 יום?

ישראל חסון: למה הכנסת יודעת לעשות את זה ב-90 יום ומועצת הצמחים ב-100 יום?

אורי נוסבאום: כי התהליך מאוד מורכב.

ישראל חסון: בכנסת הוא פשוט?

אורי נוסבאום: יותר פשוט בכנסת.

אורי נוסבאום: בצמחים נתנו ביטוי גם לחלק היחסי בפדיון, ולכן- -

ישראל חסון: מה מסובך בזה?

אורי נוסבאום: היה צריך ליצור מודל חדש.

ישראל חסון: יצרתם מודל.

אורי נוסבאום: עכשיו נצטרך ליצור מודל חדש, כי מודל הצמחים לא מתאים לזה של הזיתים.

אורי נוסבאום: זה תהליך מאוד מורכב.

ישראל חסון: אתה יוצר את המודל לפני הבחירות למועצה כדי לקבוע מי מועמד?

אורי נוסבאום: כן.

ישראל חסון: מה הפריע לך לעשות את זה בשנה האחרונה?

אורי נוסבאום: לא היה לנו כל כך עם מי לדבר.

אורי נוסבאום: לא היתה מועצה.

ישראל חסון: אבל גם היום אין לך מועצה.

אורי נוסבאום: היום יש מועצה זמנית, שתנהל את המועצה.

אורי נוסבאום: היא אמורה להעביר לנו נתונים.

אורי נוסבאום: זה גם מה שעיכב, שלא היתה מועצה זמנית עד היום.

ישראל חסון: כמה מסובך לאסוף את הנתונים של מגדלי הזיתים תוך חודש?

אילן אשל: אני יו"ר במילואים של מועצת הזית, כי המועצה כבר ארבע שנים אינה חוקית.

אילן אשל: הענף מאוד מסובך.

אילן אשל: זה ענף הזיתים לשמן, לא כל השטחים רשומים, לא כל הייצור ידוע, יש הרבה מאוד ייצור שחור, יש הרבה ייצור שהולך לבית.

אילן אשל: השאלה מאוד מורכבת, באיזה מודל לתת את זכות הבחירה.

אילן אשל: אנו כמועצה הקודמת הצענו כמה הצעות, אף אחת מהן לא התקבלה במלואה, והם אמורים לדון בזה.

אילן אשל: המועצה הזמנית, שסוף סוף מונתה, נדמה לי שחצי שנה אנו עובדים רק על המינויים שלה בגלל אותה ועדה של אישורים, היא צריכה להחליט על המודל הנכון, וזה ייקח לה זמן, זה לא יום אחד, למרות שהצענו לפחות שלושה מודלים.

ישראל חסון: אתה בטוח שיגמרו בשנה?

אילן אשל: אני חושב שגם בתשעה חודשים.

ישראל חסון: אז יש לכם עכשיו שמונה חודשים.

ישראל חסון: אפשר להתפשר?

אתי בנדלר: אני רוצה להפנות את תשומת לבו של היושב ראש, שבפעם הקודמת שהאריכו את המועד, האריכו אותו בחודש מרס, בישיבתה מיום 3 במרס 2008 החליטה הוועדה בהרכבה הקודם להאריך את זה עד סוף 2008, ואז ניקח בחשבון שיש תשעה חודשים, כולל להליך של בחירת הנציגים למועצה, כלומר היום אנו נמצאים במצב יותר טוב.

אתי בנדלר: אז, כשהיו הליכים נוספים שהיה צריך לקיים אותם, יצאו מתוך הנחה שיספיקו תשעה חודשים.

אתי בנדלר: דבר שני, מאז שנת 2003 לא מכהנת מועצה נבחרת, והמצב אינו תקין, וזה בלשון המעטה.

אתי בנדלר: כל יום שממשיכים לדחות את זה, לטעמי בצורה מוגזמת, אינו מצב ראוי.

אתי בנדלר: משיש עכשיו חברים למועצה הזמנית, צריכים להדק את לוח הזמנים ולהורות להם לפעול בזמן שהיושב ראש יחליט להקצות לצורך העניין.

ישראל חסון: אני רוצה להציע לך הצעת ייעול; מאחר שהמצביע היחיד פה הוא אני, אני הולך לאשר את הצעתי.

ישראל חסון: אל תפסידו עוד יום עבודה ותגיד למועצה שיתחילו לעבוד מהיום.

אורי נוסבאום: בסדר, רק הערה קטנה; מעולם לא נבחרה מועצת זיתים בבחירות - רק מינויים, בדרך של מינויים.

אתי בנדלר: מתי המחוקק קבע שיש מקום לערוך בחירות כדי שתהיה מועצה נבחרת ולא ממונה?

ישראל חסון: תודה.

ישראל חסון: אני רוצה לקרוא עם התיקון של 30 ביוני.

ישראל חסון: תמיד עומדת לכם האפשרות לבוא הנה במאי.

אורי נוסבאום: קורא: "תקנות מועצת הצמחים (ייצור ושיווק)(מועצת הזיתים)(תיקון), התשס"ט-2008.

אורי נוסבאום: בתוקף... יבוא"- -

אילן אשל: ביקשתי 30 ביולי.

ישראל חסון: אין לי בעיה, 31 ביולי.

ישראל חסון: זה יאפשר לכם גם במידה שבאמת פעלתם, באמת ניסיתם, ונתקלתם בבעיה קשה, אפשרות עוד להגיע לכנסת הבאה במושבה ולתקן את התקנות הללו.

ישראל חסון: אני בעד.

ישראל חסון: התקנה אושרה כפוף לתיקון התאריך.

ישראל חסון: תודה רבה, הישיבה נעולה.